Só lyk moordenaar wat uit hof stapPhelo Mtala. Foto: SAPD Die Wes-Kaapse polisie het ŉ foto uitgereik van die moordenaar wat vroeër die maand doodluiters uit die Wynberg-landdroshof gestap het toe hy homself as iemand anders voorgedoen het. Maroela Media het vroeër berig Phelo Mtala het op 17 Mei op iemand anders se naam gereageer toe dié naam in die hof se aanhoudingselle uitgelees is. Dié persoon was veronderstel om op dié dag vrygelaat te word. Mtala is deur polisiebeamptes as die betrokke persoon aangesien en is toegelaat om uit die hof te stap. Die polisie het intussen ŉ foto van Mtala uitgereik en volgens sers. Noloyiso Rwexana, polisiewoordvoerder, is daar ŉ beloning wat wag op enigiemand wat inligting het wat tot Mtala se inhegtenisneming kan lei. Volgens Eric Ntabazalila, woordvoerder van die Nasionale vervolgingsgesag (NVG) in die Wes-Kaap, is Mtala reeds skuldig bevind op drie aanklagte van moord met voorbedagte rade asook die onwettige besit van ŉ vuurwapen en ammunisie. Hy moet nog in die hooggeregshof in Kaapstad vir dié misdade gevonnis word en het op ŉ onverwante saak in die Wynberg-landdroshof verskyn ten tyde van sy ontsnapping. Enigiemand met inligting oor waar Mtala hom moontlik bevind word versoek om Stop Misdaad by 08600 10111 of die Nyanga-polisie by 021 380 3304/6000 te skakel.